**perechea de tenişi albi**

*George Ioniţă*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

retrăiesc amintiri...

eu încălţat cu aceiaşi tenişi albi

chinezeşti

cu care puteam juca fotbal oricât

fără să se dezlipească

zâmbetul bunicii

acelaşi mereu şi când marcam

şi când primeam gol

iarba verde pe care stăteam culcat

adulmecându-i mirosul de lut

cerul senin tulburat uneori de un nor alb

care se topea în imensitatea albastră

ca un fulg de zăpadă

mama care-mi mângâia

creştetul capului până mă trezeam

ca să-mi dau seama

că mâna mea căuta în întunericul nopții

perechea de tenişi albi

chinezeşti...